Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 511/12/4401	Komárno, 30.1.2013
EEČ : 2-30-26-2013

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov.

Rozhodol: 	prokurátorka Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Ako zástupca obce XXXXX pri realizácii výkopových prác súvisiacich s akciou XXXXX opomenul zabezpečiť od spoločnosti XXXXX vyjadrenie a následné vytýčenie podzemných káblov telekomunikačného vedenia, tak stavenisko dňa 01.6.2012 odovzdal firme XXXXX, ktorého zamestnanec dňa 10.8.2012 pri realizácii prác strojom traktobáger hydromek typ 107 pretrhol 1 kus päťdesiatžilového kábla z káblovej prípojky primárneho stožilového kábla 25XN, ktorá zabezpečovala dodávku telekomunikačných služieb do dvoch ulíc v obci XXXXX, čím došlo k prerušeniu dodávky týchto služieb a spôsobeniu škody pre XXXXX, XXXXX vo výške 290,40 Eur.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník Policajného zboru vzniesol dňa 23.11.2012 obvinenie XXXXX pre prečin poškodzovania a ohrozovania všeobecne prospešného zariadenia podľa § 288 Trestného zákona zhruba na tom skutkovom základe, ako to vyplýva z výrokovej časti tohto uznesenia. 
	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
	Prečinu poškodzovania a ohrozovania všeobecne prospešného zariadenia podľa § 288 Tr. zák. sa dopustí ten, kto z nedbanlivosti ohrozí prevádzku všeobecne prospešného zariadenia podľa § 286 s výnimkou zvislej dopravnej značky.
	V rámci dokazovania bol vypočutý obvinený ako i zástupca poškodenej spoločnosti, svedkovia a boli zabezpečené všetky ďalšie s vecou súvisiace listinné dôkazy, vrátane dokladu o náhrade škody.
	Obvinený XXXXX pri svojom výsluchu po náležitom poučení prehlásil, že spáchal skutok, za ktorý je stíhaný a udelil súhlas na podmienečné zastavenie trestného stíhania. Svoje konanie úprimne oľutoval. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. 
	Obvinený bol síce v minulosti súdne trestaný, avšak sa jedná o odsúdenia, na ktoré sa hľadí akoby nebol trestaný. Za priestupok postihnutý nebol.
	Suma 290,40 Eur bola poukázaná bankovým prevodom na účet poškodenej spoločnosti. 
	Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu obvineného a okolnosti prípadu za dostačujúce.
	Skúšobná doba bola stanovená v dolnej polovici zákonnej možnosti od 1 do 5 rokov s prihliadnutím na spôsob spáchania uvedeného činu a jeho následok, osobu obvineného a jeho doterajší život. 
	Ak obvinený v priebehu skúšobnej doby bude viesť riadny život, prokurátor rozhodne, že sa osvedčil. Inak rozhodne, a to aj počas skúšobnej doby, že sa v trestnom stíhaní pokračuje.
	Vzhľadom na vyššie uvedené skutočnosti považujem rozhodnutie o podmienečnom zastavení trestného stíhania za dôvodné.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

Melinda Slivková
prokurátorka